芥川也寸志

芥川 也寸志，係日本作曲家、指揮家，兼日本音樂著作權協會前理事長。

芥川1925年響東京府東京市瀧野川區田端出世，係屋企第三個細路。老豆響1927年自殺後，佢好鍾意老豆其中一個遺物ーー黑膠唱片。響讀小學嗰陣唱歌唔得，因此音樂成績好差。

後嚟決心要學好音樂，就向橋本國彥同埋伊福部昭學習。佢先後入讀東京高等師範學校附屬小學校同埋東京高等師範附屬中學校。

響入讀東京音樂學校予科作曲部嗰時，校長乘杉嘉壽向佢出示全部學生嘅成績表，鬧佢：「你係全部學生入面最低分個嗰，只不過係掹車邊。我身為一個大藝術家，我覺得好丟架！」

響1949年響東京音樂學校研究科畢業之後，佢以《交響三章》，打響名堂。

芥川最拿手嘅係活潑有力嘅曲風，交響樂方面代表作有《交響三章》、《弦樂三章——三折畫》等等；佢亦會幫電影配樂，就好似《八甲田山》、《八墓村》、《赤穂浪士》；而童謠《小鳥之歌》亦都幾出名。另外，好多小學嘅校歌、甚至係日產同好多公司都會攞嚟用嘅《世界的戀人》，都係由佢作曲。

出於佢對音樂界嘅貢獻，為咗紀念佢，1990年4月設立咗《芥川作曲獎》。

老豆係小說家芥川龍之介。阿媽係海軍少佐塚本善五郎個女芥川文。佢上有兩個阿哥，分別係大佬比呂志同二哥多加志。而也寸志本人結過三次婚，有兩個仔女：大女麻實子同大仔貴之志。

日本作曲家
指揮家
日本主持人